# Die Schedelsche Weltchronik (deutsch):113

| 112 <<<Vorheriges Blatt | Die Schedelsche Weltchronik Blatt CXIII | Nächstes Blatt>>> 114 |
| korrigiert | Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. | Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. |

## CXII verso:

Das sechst alter
Die vierd verfolgung der kirchen ist geschehen zu den zeiten Marci antonini vnd Lucij aurelij vnd sind vil mit der marter gekro$^e$net worden. aber nach diser verfolgung kom ein eylender großer iamer und sterben. der do vil land vnd prait verwu$^e$estet. und allermaist Welsche land also verheeret das ettliche do$^e$rffer vnd felder on inwoner und pawrn bliben. darzu wz auch in den waffen kein ru$^o$e. sunder schwebten durch den auffgang kriechenlannd Welscheland vnd Galliam krieg. alda warn erdpidem mit versenckung der stett. ertrenckung der wasser vnd beschedigung der hewschrecken an den feldern.
Sophia die edel fraw kome mit iren dreyen to$^e$chtern Glawb Hoffnung vnd Lieb gein Rom vnd bekeret mit dem ebenpild irer geistlichkeit und nu$^e$chterkeit vil edler frawen zu Christo. do das an Adrianum den kaiser gelanget hieß er sie zu ime fu$^e$renn. die warn fast scho$^e$n und in der heiligen schrift gelert. und nach langem kampff endeten sie ir leben mit marter durch mancherlay peynigung. als die muter darnach irer to$^e$chter leichnam. xviij. meyl von der statt begru$^o$be. unnd mit zehern sprach. O mein to$^e$chter nembt mich zu euch. do ru$^o$et sie gleich als schlaffende im frid.
Seraphia die Antiochisch iunckfraw hat diser zeit zu Rom umb Christus willen gelidden. die wardt in ein finstere statt zu zwayen fu$^e$rwitzigen mannen sie zeenteren getan vnd doch von ine vnuerletzt. darnach mit fewr gepeynigt vnd auß befelhe des richters mit kolben geschlagen vnd zu lest mit dem schwert geto$^e$dt. vnd durch sabinam die sie bekert het in irem grab bestattet. amm. xxix. tag des monats Julij.
Sabina dz durchleu$^e$chtigst weib ettwan des hohberu$^e$mbten Valentini hawßfraw. vnd Herodis metallarij tochter was von seraphia im cristenlichin glawben underwisen vnd stund in vbung der werckt der barmhertzigkeit vnd wardt zu Rom darumb dz sie den go$^e$ttern nit opffern wolt mit dem schwert gerichtet. vnnd also auch mit der kron der marter begabet.
Quadratus ein bischoff zu Athenis vnd ein iunger der appostel gar ein hohgelerter man. hat in diser vngestu$^e$migkeit die kirchen die mit großer forcht zerstrewet wz wider gesamelt vnd zu beschirmung des cristenlichen stands ein bu$^o$ch vol glawbens vnd vernunft vnd wol wirdig der appostolischen lere gemacht. vnnd zu letst auch die marter gelidden am. xxvi. tag des monats may.
QVirinus erstlich ein richter nachfolgend ein bischof wardt diser zeit in dem windischen land in der statt Sciscia am vierdten tag der monats iunij gemartert vnnd ime ein mu$^e$lstayn an sein hand gepunden vnd ertrencket. Zenon ein Ro$^e$mischer ratgeb ist zu Rom mit. x$^m$. vnd. ij$^c$. bru$^e$dern in diser aufru$^o$r vmb christus willen erschlagen worden
Achacius primicerius ist mit. x$^m$. menschen auf dem berg Araraht von Adriano dem kaiser in Armenia gemartert worden. dann als sie durch den engel bekeret den syge wider die feind behielten. vnd Adrianus vnd Antoninus erfu$^o$ren das sie christen worden weren do wayneten sie vnd hießen die erstlich gaiseln. vnd darnach vil trispitziger nagel. xx. roßlawff weit auff der erden strewen das die hailigen mit ploßen fu$^e$ßen darauff geen solten. aber der engel gottes gieng vor in hin. vnnd samelt die nagel auff das sie nit verletzet wurden. darnach haben sie zu gleichnus christi die marter gelidden vnnd sind ir seln zu himel genomen.
Papias der iheropolitanisch bischoff ein iunger Johannis des appostels wz also ein hohgelerter man dz ime von seiner kunst vnd lere wegen vil andere gelert mann in iren gedichte nachgefolgt haben. als Hereneus. Appollinaris Terculianus Victorinus Lactancius vnnd der vorgenannt Quadratus.
Aristides ein Athenischer naturlicher maister vnd vnder den vorigen wesen ein iunger christi hat ein bu$^o$ch von innhalt vnßer lere zu der zeit. wie Quadratus dem kaiser Adriano zugeschickt. auß denselben bu$^e$chern ward Adrianus geursachet dz er fu$^e$r vnbillich vnd vnrecht achtet dz die christen allenthalben solten erschlagen werden vnd darauf schribe er Minucio fundano dem verweser Asie nimant zeto$^e$dten eß wer dann ein anclager vnd die mißtat vorawgen und wissentlich.

## CXIII recto:

der werlt
Blat CXIII
Secundus ein atheniensischer naturlicher maister ist diser zeit in achtung gewest. der alweg das schweigen haltende ein Pitagorisch leben fu$^e$ret. Die vrsach seins sweygems was die. Als er auff ein zeit sein aigne muter vnzimlichs beyschlaffens angemu$^o$tet vnd sie ime vnwissende das er ir sun was verwilligt het. vnnd do sie nw erkennet das es ir sun was gewesen do starb sie vor scham. als Secundus das mercket do setzet e imselbs die straff zu peen das er hinfu$^e$ro nimant mer zu reden wolt. do solchs an den kaiser Adrianum zu Athenis deßmals wesende gelanget. beru$^e$ffet er ine. aber do er ine weder mit gru$^o$ß. vermanung noch bedroung vomm fu$^e$rsatz des schweigens nit entziehen mocht do verwundert er sich seiner schweygung vnd bestendigkeit. vnd begeret an ine das er doch seinen fragen mit der hannd antwurten wolt. darauff fraget er ine. was ist got. do schreib er im pald. Got ist ein vnto$^e$dlicher syn. ein vnbeschewliche ho$^e$he. ein vilfo$^e$rmige form. ein manigfeltiger gaist. ein vnerdenckliche erforschung alle ding begreiffende. ein vngeprechlichs liecht vnnd das ho$^e$hst gu$^o$t.
Tiburtina die stat welscher land die noch hewt die alt Tibur genant wirdt ist zu disen zeiten durch den kayser Adrianum (als Helius sparcianus bezeu$^e$gt) mit wunderperlicher darlegung erpawt vnd auß eim dorff zu einer statt gemacht worden vnd ligt. xvi$^m$. schrit von Rom bey dem fluss Anienne an einem nidern vneben ende. Dise statt hat (als Strabo und Virgilius wo$^e$llen) lang vor Rom von den kriechischen vrsprung vnd aigenschaft gehabt. Ettlich sprechen ir erster stifter sey gewesen Tiburtus der bruder Coracis vnd Catilli. dann dieselben bru$^e$der waren Thebanier. die nach zersto$^e$rung der Thebanier vomm vater in welschen landen geporn. darnach die statt auß irem namen paweten. Dess ist ein zeu$^e$gnus der berg nahend dabey noch hewt Catillus genant. So hat der ander bruder Corax ein andere beru$^e$mbte statt under den Volscos aufgerichtet. also ist dise stat Tiburtina etwen edel gewest. als solchs die nahendt noch vor awgen wesende große und machtige nidergefalne gepew diser alten statt anzaigen vnnd die gewesen wirdigkeit diser statt bedewten. An demselben ende grebt man den starcken Tiburtinischen stayn der zu erpawung vnd enthaltung der statt Rom fast hiflich gewest ist. dann kayser Friderich barbarossa hat dise statt. die dauor von andern teu$^e$tschen zerru$^e$det was wider erpawen. So haben darnach vil bebst vnd cardinel dieselben statt gemeret vnd mit vil gepewen erleu$^e$chtet. Auß diser stat haben babst Simplicius vnnd andere an kunst vnnd wirdigkeit hohberu$^e$mbt menner iren vrsprung gehabt.
Tiburtina die statt
* ↑ Vorlage: Virgilins
* ↑ Vorlage: Lorax